## **Referat af generalforsamling 2016**

## Esby Vandværk Andelsselskab afholdt ordinær generalforsamling

Lørdag den 23. april 2016 kl 15.00 på Thorup Gæstgiveri, Pakhusvej 1, Thorup (Knebelbro)

Med følgende dagsorden:

1. Valg af dirigent
2. Beretning om det forløbne år
3. Det reviderede regnskab forelægges til godkendelse
4. Budget for det kommende år fremlægges

- godkendelse af Takstbladet

1. Helgenæsvand - orientering
2. Valg af bestyrelsesmedlemmer

Afgår efter tur:

Christen Jacobsen

Preben Tolstrup, mangeårigt bestyrelsesmedlem i Esby Vandværk, døde den 16.10.2015.

Som nyt bestyrelsesmedlem indtræder suppleant Ole Elmose

1. Valg af suppleant
2. Valg af revisor og suppleant

Knud Kærgaard, kritisk revisor

ND-revision, statsautoriseret revisor

Valg af kritisk revisor suppleant

1. Behandling af indkomne forslag
2. Eventuelt

Ad 1) Ole Elmose blev valgt

Ad 2) Årsberetning for året 2015-16

Årsberetningen vil som tidligere dække det seneste hele år -her 2015-, samt for udvalgte emner tillige perioden fra årsskiftet 2015/16 og frem til generalforsamlingen.

Der er i året 2015 udpumpet i alt 23.160 m3 vand fra Helgenæsvand Vandværk fordelt med 12.530 m3 til Esby Vandværks 205 andelshavere og 10.630 m3 til Sletterhage Vandværk, hvilket sammenlignet med tilsvarende forbrug i 2014 ligger indenfor årsvariationen. Vi er gennem året 2015 blevet forskånet for større vandspild fra utætheder på ledningsnettet. Ved tøbrud 2016 har vi brugt en del tid på at spore utætheder på grund af frostsprængninger. I de tilfælde, hvor skaden sker på andelshaverens side af vandmåleren, overvejer vi at sende regningen videre til andelshaveren.

I december måned 2015 fik vi gennemført de lovpligtige analyser, der alle blev godkendt. Vi har nu i 2014 såvel som i 2015 fået godkendt den samme omfattende analyseserie, hvilket skulle berettige os til en lavere -og billigere- analysefrekvens fremover. Der er derfor udarbejdet et oplæg til en analyseoversigt for 2016-2020 som pt. er til vurdering i Syddjurs Kommune.

De i året udførte vandanalyser viser som i tidligere år, at vi har velsmagende drikkevand af høj kvalitet. Såvel vandets indhold af forskellige salte som en række fysiske forhold ligger på et på et lavere niveau end de af Miljøstyrelsen fastlagte grænser. Vandets hårdhed er 12.

De udførte analyser for organiske opløsningsmidler, for klorede kulbrinter og for en -fra 2014- udvidet række af Pesticider ligger i alle tilfælde under grænseværdierne / detektionsgrænserne.

I 2015 opdagede vi, at den gamle sti fra Ørnevej til Esby -og dermed en del af vores vandledning til Esby- delvis var blevet overplantet med nåletræer. Danske Vandværkers juridiske afdeling kunne oplyse, at vandledninger -tinglyst eller ej- stort set ikke har nogen rettigheder. Kun hvis der på forhånd er betalt en erstatning til grundejeren, er der muligheder. Vi har ikke en sådan en aftale. Aktuelt vil en ny aftale om en erstatning blive af en sådan størrelse, at den udgør en god del af prisen på en ny vandledning med en alternativ placering. Da vor eksisterende PVC-vandledning menes at være over 25 år gammel og udtjent besluttede vi os for en ny ledning langs Klæbjergvej. Den blev gravet ned medio november 2015.

Mht. oprydning i Esby gamle vandværk bag Ellehøjvej har vi stadigvæk intentioner om en oprydning, -dog lavt prioriteret. Ligeledes en eftersøgning/lukning af gamle boringer.

Efter i 2015 at være brugt i 6 år var vore vandmålere jf. gældende lovgivning tjenlige til udskiftning/kontrol. Vi satsede på en statistisk kontrol af 25 stk. af målerne, og de blev godkendt til yderligere 3 års anvendelse. I 2018 må vi nok vælge en total udskiftning.

I Helgenæsvand-regi har vi gennemført en automatisk tilbageskylning af vandværkets sandfilter. Aktuelt er en renovering af vor rentvandstank under projektering. Ligeledes er en lovpligtig etablering af hygiegnezoner i vandværket under overvejelse.

Jeg vil gerne benytte lejligheden til at rette en tak til bestyrelsen i Esby Vandværk for en engageret indsats i det forløbne år.

Ad 3) Formanden gennemgik regnskabet, regnskabet blev herefter godkendt

Ad 4) Formanden gennemgik budgettet, budgettet blev herefter godkendt

Ad 5) Medtaget under punkt 2

Ad 6) Christen Jacobsen blev genvalgt

Ole Elmose, hidtidig suppleant, indtræder i bestyrelsen

Ad 7) Ingen af de fremmødte andelshavere ønskede at indtræde som suppleant til

bestyrelsen – stillingen er vakant

Ad 8) Knud Kærgaard genvalgt som kritisk revisor

ND-Revision genvalgt som statsautoriseret revisor

Stillingen som kritisk revisor suppleant er vakant

Ad 9) Esby Vandværks bestyrelse ønsker,

at andelshaverne i højere grad fokuserer på utilsigtet vandspild. Derfor vil flg. passus optræde i takstbladet fra 2017:

”Såfremt en konstateret utæthed i ledningsnettet kan spores til en given matrikel, skal omkostningerne ved eftersøgningen afholdes af matriklens ejer. Reparation af en sådan utæthed såvel som udgifter til vandspildet vedrører ikke vandværket”

Godkendt på generalforsamlingen 2016

Ad 10) Dirigenten takkede for en god generalforsamling

Af hensyn til arrangementet omkring generalforsamlingen vil der fremover være

tilmelding.